DA Den Europæiske Unions Tidende L 313/6

KOMMISSIONENS FORORDNING (EF) Nr. 1756/2004

af 11. oktober 2004

om fastsættelse af de nærmere betingelser for den nødvendige dokumentation og kriterierne for type og niveau for formindskelse af plantesundhedskontrollen af visse planter, planteprodukter eller andre objekter, der er opført i del B i bilag V til Rådets direktiv 2000/29/EF

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 13a, stk. 5, litra c), og

ud fra følgende betragtninger:

(1) I henhold til direktiv 2000/29/EF skal alle forsendelser af planter, planteprodukter eller andre objekter, der er opført i del B i bilag V til dette direktiv, i princippet underkastes identitetskontrol og plantesundhedskontrol, før de føres ind i Fællesskabet.

(2) For at plantesundhedskontrollen kan gennemføres med formindsket hyppighed er det nødvendigt at fastsætte de nærmere betingelser vedrørende den i artikel 13a, stk. 2, i direktiv 2000/29/EF anførte dokumentation for, at planter, planteprodukter eller andre objekter opført i del B i bilag V til nævnte direktiv, som føres ind i Fællesskabet, opfylder betingelserne i direktivet.

(3) Eftersom udplantningsplanter og planter, planteprodukter eller andre objekter, som er omfattet af foranstaltninger, der er vedtaget i overensstemmelse med artikel 16, stk. 3, i direktiv 2000/29/EF, frembyder en stor risiko for indslæbning af skadegørere på planter eller planteprodukter, bør formindskelsen ikke gælde dem.

(4) Der fastsættes særlige betingelser for planter, planteprodukter eller andre objekter, som er omfattet af en tilladelse til import til Fællesskabet i henhold til en undtagelse, der er vedtaget i overensstemmelse med bestemmelserne i artikel 15, stk. 1, i direktiv 2000/29/EF. Disse planter, planteprodukter eller andre objekter bør derfor ikke underkastes plantesundhedskontrol med formindsket hyppighed.

(5) De i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed —

UDSTEDT FØLGENDE FORORDNING:

Artikel 1

Denne forordning finder anvendelse på plantesundhedskontrol som omhandlet i artikel 13a, stk. 1, litra b), nr. iii), i direktiv 2000/29/EF for så vidt angår planter, planteprodukter eller andre objekter, der er opført i bilag V, del B, i direktiv 2000/29/EF, og som har oprindelse i et nærmere angivet land, territorium eller del heraf (i det følgende benævnt »produkterne«), med undtagelse af:

a) udplantningsplanter

b) planter, planteprodukter eller andre objekter, som er omfattet af tilladelse til import til Fællesskabet i henhold til bestemmelserne i artikel 15, stk. 1, i direktiv 2000/29/EF

c) planter, planteprodukter eller andre objekter, som er omfattet af midlertidige foranstaltninger i henhold til bestemmelserne i artikel 16, stk. 3, i direktiv 2000/29/EF

d) planter, planteprodukter eller andre objekter, som er opført på den liste, der er opstillet i overensstemmelse med artikel 13a, stk. 5, litra b), i direktiv 2000/29/EF.

Artikel 2

1. En medlemsstat kan bede Kommissionen om, at et produkt underkastes plantesundhedskontrol med formindsket hyppighed. Ansøgningen skal indeholde de oplysninger, der er fastlagt i bilag I.

2. Kommissionen udarbejder under hensyntagen til betingelserne i artikel 3 og under anvendelse af kriterierne i artikel 4 en liste over produkter, som kan underkastes plantesundhedskontrol med formindsket hyppighed, og angiver niveauet for den formindskede hyppighed.

3. Efter høring af komitéen, som er omhandlet i artikel 18 i direktiv 2000/29/EF, offentliggør Kommissionen denne liste.

Artikel 3

Produktet kan underkastes plantesundhedskontrol med formindsket hyppighed, hvis:

a) det gennemsnitlige antal forsendelser af produktet, der hvert år føres ind i Fællesskabet, i løbet af tre år er mindst 200, og

b) det mindste antal forsendelser af produktet, der er blevet kontrolleret i løbet af de foregående tre år, er mindst 600, og

c) det årlige antal forsendelser af produktet, som er blevet konstateret inficeret med de skadegørere, der er nævnt i litra e) i bilag I, er mindre end 1 % af det samlede antal forsendelser af produktet, der er importeret til Fællesskabet, og

d) den i artikel 2, stk. 1, omhandlede ansøgning for produkterne er til disposition i Kommissionen.

Artikel 4

1. Niveauet for den formindskede hyppighed, som omhandlet i artikel 2, stk. 2, fastsættes på grundlag af følgende kriterier:

a) antal forsendelser af produktet, der tilbageholdes på grund af tilstedeværelse af skadegørere, som er medtaget i den liste, der er omhandlet i litra e) i bilag I

b) den anslåede mobilitet af de skadegørere, der er medtaget i listen i litra e) i bilag I, på det mest mobile stadium, som skadegøreren kan udvikle sig til på planten eller planteproduktet

c) antal forsendelser af produktet, der er blevet underkastet en fysisk plantesundhedskontrol

d) ethvert andet forhold, som er relevant for bestemmelse af den plantesundhedsmæssige risiko ved handelen.

2. Typen for den formindskede hyppighed udtrykkes som minimumsprocentsatsen for den plantesundhedskontrol, medlemsstaterne kan gennemføre af produkterne. Denne minimumsprocentsats gælder for enhver medlemsstat i forbindelse med alle forsendelser af produkterne, som importeres til dets territorium.

Artikel 5

1. Medmindre andet følger af artikel 16, stk. 1, i direktiv 2000/29/EF, fremsender importmedlemsstaten med henblik på overvågning af importen af produkter, som underkastes plantesundhedskontrol i henhold til denne forordning, de oplysninger, som er angivet i bilag II, til Kommissionen og de øvrige medlemsstater senest den 31. marts hvert år.

2. På grundlag af disse oplysninger, og i overensstemmelse med bestemmelserne i artikel 3 og 4, udarbejder Kommissionen en rapport og vurderer, om og med hvilken hyppighed plantesundhedskontrol af produkterne fortsat kan gennemføres med formindsket hyppighed i henhold til denne forordning.

3. Hvis 1 % af det samlede antal importerede forsendelser af produktet, som underkastes kontrol med formindsket hyppighed i henhold til denne forordning, er blevet konstateret inficeret med de skadegørere, der er nævnt i bilag I og II til direktiv 2000/29/EF, anses produktet ikke længere for at opfylde bestemmelserne for produkter, som kan underkastes plantesundhedsmæssig kontrol med formindsket hyppighed.

Artikel 6

Hvis det på grundlag af vurderingen i artikel 5, stk. 2, eller konklusionen i artikel 5, stk. 3, eller nyligere notifikationer om tilbageholdelser i medlemsstaterne fremgår, at produktet ikke længere opfylder bestemmelserne i artikel 3, ændrer Kommissionen listen over produkter, som kan underkastes plantesundhedskontrol med formindsket hyppighed, og offentliggør denne ændring.

Artikel 7

Denne forordning tages op til revision senest den 1. januar 2007.

Artikel 8

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder anvendelse fra den 1. januar 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 11. oktober 2004. På Kommissionens vegne David BYRNE Medlem af Kommissionen

(1) EFT L 169 af 10.7.2000, s. 1. Senest ændret ved Kommissionens direktiv 2004/70/EF (EUT L 127 af 29.4.2004, s. 97).

BILAG I De i artikel 2 omhandlede oplysninger skal omfatte: a) en beskrivelse af produktet b) produktets oprindelse c) en liste over de medlemsstater, der importerer produktet d) mængden af importen til Fællesskabet af produktet, udtrykt i antal forsendelser og vægt eller stykker eller enheder e) en liste over de i bilag I eller II til direktiv 2000/29/EF omhandlede skadegørere, som kan indslæbes med produktet f) antal forsendelser af produktet, der tilbageholdes på grund af tilstedeværelse af de i litra e) nævnte skadegørere g) den anslåede mobilitet af de i litra e) nævnte skadegørere på det mest mobile stadium, som skadegøreren kan udvikle sig til på planten eller planteproduktet h) antal forsendelser af produktet, der tilbageholdes af andre grunde end tilstedeværelse af de i litra e) nævnte skadegørere i) antal forsendelser af produktet, der er blevet underkastet en fysisk plantesundhedskontrol. Med hensyn til de oplysninger, der er nævnt i litra d), f), h) og i), skal dokumentationen indeholde data, som dækker en periode på mindst tre år forud for det år, hvor den fremlægges.